text: Бързият бръмбар - ABT VW Beetle
  Симпатичният "бръмбар" на Volkswagen е любимец на поколения автомобилни фенове още от своята поява, добивайки култов статут. VW Beetle е надежден, здрав и много различен автомобил, който днес се възприема едва ли не като моден аксесоар. Специалистите от немското тунинг ателие ABT обаче показват, че симпатичният мъник има и друго лице - това на компактен спортен автомобил с впечатляваща индивидуалност.
  Преработеният от ABT VW Beetle е придобил сериозно спортно и агресивно излъчване, което допълва по идеален начин неговата елегантна линия. Наборът от ретро и спортни елементи подчертава очарованието на мъника. Мъникът стъпва на нови 18 или 20-цолови олекотени джанти специално разработени за модела. Като цяло окачването на автомобила е понижено и сега той стъпва много по-сигурно и стабилно на пътя. Масивните колела покриват новата ABT спортна спирачна система с боядисани в черно апарати. Разбира се тунинг пакета на ABT не би бил пълен без сериозни доработки и под капака. ABT Beetle разполага с 2-литров турбо двигател, оптимизиран до мощност от 240кс., което е с 40кс. повече от стандартния модел.